ÎN APĂRAREA LIMBII ROMÂNE (XIII)

ÎN APĂRAREA LIMBII ROMÂNE (XIII)

Un reputat jurnalist, aflat la vârsta senectuţii, zice: „Jurnalistul X este cunoscut ca fiind un colaborator lucrativ al mai multor peşedinţi…”.

Termenul lucrativ vine în limba noastră din franţuzescul „lucratif”, care are semnificaţia „meserie (funcţie, ocupaţie) care produce mulţi bani”, ci nu sensul de harnic sau obedient, aşa cum a sugerat jurnalistul că ar fi cel amintit în discuţiile care îl criticau vehement pentru lipsa de coloană vertebrală. „CSM a aprobat pozitiv bugetul de stat” – se aude pe toate posturile TV. Precizăm că „a aproba” semnifică a fi de acord, a permite, a încuviinţa ceea ce se solicită de către un petiţionar. Deci, a aproba implică o atitudine pozitivă din partea decidentului, aşa încât a aproba pozitiv este un pleonasm.

O doamnă de la Institutul de meteorologie – făcând precizări referitoare la temperaturile ce se vor înregistra în aceste zile, zice: „Maximile ce se vor înregistra vor fi de…” Substantivele maxima şi minima au ca forme corecte de plural maxime şi minime, care rămân întocmai chiar şi când sunt articulate hotărât: „Maximele şi minimele vor fi…” O precizare se cuvine făcută şi în cazul adjectivelor ultim – ultimă, ultimi – ultime, care au forme articulate cu articol hotărât: ultimul, ultima, ultimii, ultimele.

Deci sunt: ultimele apariţii (nu ultimile apariţii), ultimele ştiri (nu ultimile ştiri) etc.

O tânără „intelectuală” grăieşte cu aer doct: „Partidul X va deconta negativ în faţa electoratului său”.

Domnişoară, verbul a deconta are următoarea accepţie: „a justifica detaliat cheltuirea unor sume de bani”. E adevărat că verbul este folosit de o vreme şi cu sensul figurat de a plăti, de a pierde susţinerea unor mase de oameni în alegeri. Aşadar, decontul/decontarea nu poate fi negativă sau pozitivă!

FLOAREA NECȘOIU

Contents